Politiet valgte å anholde de rundt 25 personene etter at motdemonstranter brøt sperringene på stedet.

Personene er kjørt inn til arresten for ordensforstyrrelser og for å ikke etterkomme pålegg fra politiet.

– De som var der, som blir betegnet som motparten, brøt sperringer på stedet og prøvde å ta seg inn i lokalet. De etterkom ikke pålegg fra politiet og politiet måtte gripe inn, sier operasjonsleder Marianne Heidenstrøm i Oslo politidistrikt.

Brian Skotnes, innsatsleder på stedet, sier at politiet var til stede for å ivareta begges interesser på grunn av de store meningsforskjellene.

Foto: Ola Mjaaland / NRK

– Det er et lokale hvor en del personer på ytre høyresiden har et seminar, eller en eller annen form for møtevirksomhet. Samtidig er det ytre venstresiden som ønsker å markere seg mot disse, sier han.

Skotnes sier politiet ikke var bevæpnet på oppdraget, og understreker at arrangementet var lovlig.

Laster Twitter-innhold Kunne ikke laste innhold, men du kan gå til twittermeldingen.

Motsetter seg utvisning

Greg Johnson, som skulle tale på konferansen, er kjent som antisemitt og motstander av innvandring. Han har tidligere skrevet at han støtter de politiske grunnene for terroraksjonene i regjeringskvartalet og på Utøya i 2011.

Han ble pågrepet av politiet før han skulle gå på scenen.

Greg Johnson ble arrestert på Sinsen i Oslo i formiddag. Bildet er noen år gammelt. Foto: SVT

– Han ble arrestert med hjemmel i utlendingsloven parargraf 126. Han er i politiets varetekt i påvente av bortvisning etter utlendingsloven, sier Martin Bernsen i PST til NRK.

PST sier bakgrunnen for pågripelsen er holdninger Johnson har gitt uttrykk for.

– Han kan spille en åpenbar radikaliseringsrolle. Han blir sendt ut av Norge så snart som mulig, sier Bernsen.

Amerikanerens forsvarer, advokat John Christian Elden, sier til Dagbladet at Johnson motsetter seg utvisning.

– Min klient bestrider å være til fare for grunnleggende nasjonale interesser, og trodde han kom på besøk til et demokratisk land der han var invitert til å benytte sin ytringsfrihet, sier Elden.

Pågripelsen skjedde under et høyreradikalt arrangement på Sinsen i Oslo Du trenger javascript for å se video. Pågripelsen skjedde under et høyreradikalt arrangement på Sinsen i Oslo

– Tar avstand fra vold

Frodi Midjord, som arrangerer konferansen, sier de tar avstand fra vold.

– Høyreekstrem betyr vold som metode, og det tar vi kraftig avstand fra. Vi vil ha en politisk debatt, sier han til NRK.

Han sier også Johnson er motstander av voldsbruk.

– Johnson holdt tale tidligere i år på Scandza forum, og har skrevet et dusin artikler som kraftig går imot all bruk av vold som politisk metode og terrorisme. Det har han gått hardt ut mot, sier han.

I en skriftlig uttalelse til NRK avviser Johnson selv at han har støttet bruk av vold som politisk virkemiddel, og at han mener teksten om 22. juli er tatt ut av sammenheng.

– Det er en merkelapp

Lederen av partiet Alliansen, Hans Jørgen Lysglimt Johansen, deltok på konferansen. Han avviser at den er høyreekstrem.

– Høyreekstremisme er bare en merkelapp som settes på dette for å sverte og snakke ned en seriøs debatt som flere og flere mennesker nå mener må føres og må holdes.

Hans Jørgen Lysglimt Johansen opprettet ytre høyre-partiet Alliansen i 2016. Foto: Heiko Junge / NTB scanpix

– Kanskje noen av foredragsholderne kan kalles høyreradikale, på den måten at man ønsker en nasjonal identitet og ønsker en mulighet til å beholde en nasjonal identitet, i motsetning til den globalismen som føres på oss mot folkets vilje.

Johansen sier amerikaneren ble pågrepet minutter før han skulle holde foredrag.

– Vi som har betalt billetter for å delta på denne konferansen, vi er jo da helt lamslått av hva som skjer i Norges land.

Politiet opplyste lørdag at Greg Johnson var pågrepet med hjemmel i utlendingsloven paragraf 106. Ifølge bortvisningsvedtaket fra UDI er det korrekte paragraf 126. Dette er rettet i artikkelen etter publisering